Otte italienske arbejdere har ventet i tre år på at få 400.000 kroner, som de er blevet tilkendt i den danske voldgiftsret efter Dongs - det nuværende Ørsted - ombygningen af olieterminalen i Fredericia.

Men underleverandøren, det italienske firma Solesi, nægter at betale, og nu fortæller arbejderne, at de er sortlistet og forfulgt på Sicilien, hvor firmaet kommer fra. Det skriver Politiken søndag.

De italienske arbejdere tør ikke stå frem med navn, fordi de siger, at de blev truet under voldgiftssagen for tre år siden af en direktør fra koncernen bag det italienske byggefirma Solesi.

Det afviser Solesis danske advokat, Karen Kaufmann. Men næstformand Palle Bisgaard fra Byggegruppen i 3F siger til Politiken, at arbejderne under voldgiftssagen fortalte, at erhvervschefen truede dem.

- Han ville sørge for, at de endte på gaden - og at det kom til at gå ud over deres børn og familier, fortæller Palle Bisgaard til Politiken.

En af arbejderne siger nu til Politiken: "Jeg står i den sorte bog hos virksomhederne på Sicilien". Det samme gælder de andre, som stod frem i voldgiftsretten.

De otte italienske arbejdere fik i voldgiftsretten tilkendt pengene, fordi de havde flere timer om ugen end overenskomstens 37 timer, som Solesi havde skrevet under på.

Nu har 3F rejst et yderligere krav om en bod på 14,5 millioner kroner for de omkring 130 ansatte, der var på byggeprojektet i Fredericia i ni måneder i 2013 og 2014. Men det krav afviser Solesi.

Sagen blev behandlet i Arbejdsretten for to dage siden. Her sagde Solesis øverste direktør, Domenico Rizzo, at han blev presset til at underskrive overenskomsten af bygherren Dong – der i dag hedder Ørsted – og også af projektets hovedentreprenør CB&I, der havde indgået underleverandørkontrakten med Solesi.

- Vi drøftede det med Dong og CB&I, og de var fuldstændig skrækslagne over, at der skulle være problemer med 3F. Så de ville tage licitationen fra os, hvis ikke vi skrev under på overenskomsten, sagde Domenico Rizzo ifølge Politiken.